
ALISON ROBERTS

En gang i livet

Oversatt av Barbro Tveite


Kjære leser,

Det finnes et bilde som sier meg så mye. Det er et bilde av to hvite sirkler på mørk bakgrunn. En pil peker mot den indre sirkelen, som forestiller en komforsone. Inni den store sirkelen står ordene Der magien skjer.

På alle livets områder synes jeg det kan være altfor lett å bli værende i komfortsonen, men dette bildet fortsetter å gi meg inspirasjon til å presse meg selv i nye retninger i håp om å oppleve magiske ting. Det gjelder både skrivingen min og andre ting, som å reise til nye steder, møte nye mennesker eller bare prøve en ny matrett.

Jo, heltinnen i denne boken, har bestemt seg for å ta et stort skritt ut av komfortsonen sin, og hun håper på å få oppleve det magiske ved å bli mor før det er for sent. Det er en annen komfortsone hun kanskje også vil bli nødt til å tre ut av – hvis hun vil beholde det andre magiske hun har funnet – men jeg overlater til deg å oppdage hva det er.

Lykke til med lesingen!

Alison

Det første tegnet på at det kunne bli vanskeligere enn vanlig for doktor Joanna Bishop å ignorere betydningen av denne spesielle dagen i året, kom i form av en tutende bil i nærheten.

Ikke at hun fikk noen forutanelse om ringvirkningene som lyden ville få. Det eneste hun tenkte på idet hun så gjennom glassdøren, var hvorfor noen hadde stanset en bil i en så merkelig vinkel ved ambulanseinngangen til Princess Margaret Hospital i Dunedin og nå tutet gjentatte ganger. De trengte tydeligvis hjelp, og det med en gang.

Hun fulgte etter en sykepleier og en lege ut døren mens sjåføren hoppet ut og åpnet en av dørene til baksetet. En sikkerhetsvakt åpnet den andre døren. Innen Jo nådde frem til bilen, hadde den mannlige bilføreren kommet seg halvveis inn i baksetet. En kvinne hadde stukket det ene benet ut gjennom døren på den andre siden, og hun klamret seg skrikende til passasjersetet foran henne.

«Å, herregud! Barnet kommer – nå!»

«Hun fikk rier helt plutselig.» Mannen hørtes skrekkslagen ut. «For cirka tjue minutter siden. Jeg trodde ikke vi ville nå frem. Jeg ante ikke hva jeg skulle gjøre.»

«Du gjorde det eneste riktige», sa Jo. Hun skjøv de fremste lokkene av den korte, mørke bob-frisyren bak ørene, bøyde seg ned mot kvinnen og la en hånd på ryggen hennes for å signalisere at hun ikke var alene. Den andre hånden la hun på magen hennes for å kjenne på musklene som trakk seg sammen. De kunne ikke flytte henne fra bilen før rien tok slutt. Jo snudde seg mot sykepleieren, men hun trengte ikke si noe.

«Jeg skal hente en rullestol», sa Hanna. «Og fødeutstyr – for sikkerhets skyld.»

Jo nikket. «Hvor ofte kommer riene?» spurte hun partneren til kvinnen.

«Jeg vet ikke. Kanskje med to minutters mellomrom?» Han hørtes ut som om han var på gråten. «Det er ikke på denne måten det skal skje.»

«Hvor langt på vei er hun?»

«Trettiseks uker.»

«Er det bare ett barn?»

«Ja.»

«Har det vært noen problemer under graviditeten?»

«Nei. Ikke før nå.» Han la armen rundt skuldrene til kona. «Det går greit, vennen min. Vi er her nå. Det kommer til å gå bra.»

Det virket som om han prøvde å berolige seg selv like mye som kvinnen, men for Jo var det en lettelse at det bare var ett barn, og at kvinnen var så pass nær termin. Likevel snudde hun seg mot den unge legen ved siden av henne.

«David, kan du tilkalle den som har vakt på føden? Og la oss få ned en fra barneavdelingen også.» Hvis dette skulle bli en av de forholdsvis sjeldne fødslene på akuttmottaket, måtte Jo likevel være forberedt på komplikasjoner, som blødning hos moren eller et barn som ikke pustet. De hadde to pasienter her.

Rien begynte å gi seg.

«Jeg heter Jo og er en av legene her», presenterte hun seg. «Vi skal ta godt vare på deg og barnet. Hva heter du?»

«Hun heter Susie», svarte partneren hennes. «Hun er min kone.»

«Er dette det første barnet ditt?»

«Ja …» Susie klamret seg fortsatt til passasjersetet. «Jeg tror jeg blør. Noe er forferdelig galt. Jack … Jeg er redd!» Jack la begge armene rundt henne. Begge gråt.

«Du blør ikke.» Jo hadde allerede sjekket det hun kunne se av håndkleet som Susie satt på. «Du er våt fordi vannet har gått, noe som er helt normalt på dette stadiet av fødselen.» Vannet var litt misfarget. Det kunne være mekonium, noe som tydet på at barnet var stresset, men det trengte ikke Susie å få vite. «La oss få deg inn før den neste rien kommer, så vil vi kunne se hva det er som skjer.»

Hanna kom med en rullestol og utstyr de kunne få bruk for under en fødsel, som saks, skalpell og sugekopp. Hun hadde også hentet lystgass, men det ble raskt klart at det ikke ville bli mulig å gi Susie smertestillende, for ikke å snakke om å flytte henne. Hun gispet, skrek og prøvde å snakke på samme tid.

«Det kommer! Jeg kan kjenne hodet. Åååh … Åååh …»

Susie ble hjulpet ned på ryggen. Overkroppen ble støttet av mannen hennes. Personalet styrtet av gårde for å hente oksygen, IV-utstyr og håndklær og for å finne ut om spesialistlegene hadde kommet.

Hanna klippet opp klærne. Susie hadde rett: Hodet til barnet var synlig og ville snart være ute. Jo prøvde å styre farten ved å presse forsiktig mot hodet for å gjøre påkjenningen for mor og barn så liten som mulig.

Da hodet var ute, brukte Jo en finger til å sjekke hvor navlestrengen befant seg. Den lå rundt halsen til barnet. Forsøket på å få den over hodet eller løsne på den var mislykket.

«Den er for stram», sa hun til Hanna. «Jeg må sette på klemmer og klippe den.»

Hanna rakte henne to klemmer og deretter en steril saks. Nå hastet det plutselig mer å få barnet ut, men selv om Susie presset, var det ingen fremgang å spore.

«Du er nesten i mål, Susie. Press skikkelig nå.»

Stemmen til Jo var rolig, men Hanna hadde oppfattet at det hastet. «Du er veldig flink», sa hun til moren. «Press én gang til nå, så hardt som du kan. Press, press, press  …»

I sidesynet så Jo at fødselslegen var kommet, men hun kunne ikke overlate fødselen til ham i dette kritiske øyeblikket. Hun holdt barnet med begge hender og fikk frigjort først den ene skulderen og deretter den andre. Resten av kroppen til gutten gled raskt ut, og samtidig kom det et høyt skrik fra ham, noe som fikk det medisinske personalet rundt Jo og Hanna til å trekke et lettelsens sukk, fødselslegen til å nikke anerkjennende og de nybakte foreldrene til å briste i gråt.

Barnet beveget på seg og pustet tydeligvis bra nok til å skrike, så nå var det viktigste å holde ham varm og få mor og barn inn på akuttmottaket for en grundig vurdering og den neste Apgar-skåren, som skulle skje fem minutter etter fødselen. Hanna rakte Jo et varmt håndkle, som hun pakket barnet inn i. Jo reiste seg for å gi barnet til moren når hun var blitt hjulpet over i rullestolen.

Det var lenge siden sist Jo hadde tatt imot en baby, og da hadde den blitt lagt rett på magen til moren, så det var enda lenger siden hun hadde holdt en i armene sine. Et øyeblikk så hun ned på det rynkete og sinte ansiktet til dette lille mennesket som akkurat hadde kommet så brått til verden. Med lynets hastighet spredde det seg en varme i kroppen hennes – den slags varme som stammet fra det beste livet hadde å tilby. Den slags varme som bare oppsto ved kontakt mellom mennesker.

På grunn av kjærlighet …

Susie hadde satt seg i rullestolen nå, og tårene strømmet nedover ansiktet hennes mens hun rakte armene frem mot barnet.

«Vær så god. Han er nydelig.» Jo ga henne barnet og måtte blunke vekk en tåre eller to. «Den lille fyren fikk en fødselsdag dere aldri kommer til å glemme.»

Hun ble stående der mens Susie ble trillet inn. Kollegene fra fødeavdelingen og barneavdelingen hadde allerede overtatt ansvaret for mor og barn, så hennes egen rolle i dette dramaet var ikke lenger så viktig. Jo hadde behov for en liten pause før hun sluttet seg til dem.

Hanna samlet sammen utstyret. «Jeg vil tro at du heller ikke kommer til å glemme den.» Hun smilte bredt. «Gratulerer med dagen, Jo!»

Jo klarte ikke å smile til venninnen. Hun merket at ansiktsuttrykket hennes ble trist. Det var ikke fordi hun ikke hadde lyst til å tenke på bursdagen sin – hun så frem til feiringen sammen med Hanna etter jobb. De skulle teste tapasene og sangriaen på en ny spansk restaurant.

Nei, det var fordi noe mye viktigere var i ferd med å skje. Jo kunne fortsatt kjenne den merkelige varmen som det å holde babyen hadde utløst, og det føltes som om en bryter var blitt skrudd på både i hodet og i hjertet hennes.

«Vet du hva?»

«Hva da?» Hanna hevet brynene, deretter rynket hun dem bekymret. «Føler du deg ikke bra?»

«Jo da.» De gikk mot akuttmottaket. «Jeg har bare akkurat innsett noe.»

«Å?»

Jo trakk pusten dypt og snudde på hodet. «Hvis jeg ikke gjør det nå, kommer det aldri til å skje, for da vil det bli for sent. Det er kanskje for sent allerede, men det vet jeg ikke før jeg har prøvd.»

«Å nei!» Hanna stanset. «Den fødselen har ført til at du har fått lyst på barn, ikke sant?»

«Jeg har alltid hatt lyst på det, men det har aldri passet. Det kommer det heller aldri til å gjøre hvis jeg fortsetter å vente på det rette tidspunktet. Det er bursdagen min. Jeg er førtiseks.» Hvordan hadde det skjedd? «Tiden er i ferd med å renne ut.»

«Men …»

Skulle Hanna til å påpeke at Jo ikke hadde noen mann i livet sitt å få barn med? Jo trengte ikke å bli minnet på det. Det var dessuten på tide å avbryte samtalen og begynne å jobbe igjen, men Hanna så bekymret ut.

«Det er noe du ikke vet om meg», sa Jo. «Noen ingen vet.»

«Fortell! Jeg kan holde på en hemmelighet.»

Men Jo ristet på hodet. «Vi kan ikke snakke om det her.»

«Da er det bra at vi skal ut og spise middag sammen.»

De gikk inn. Hun ville bli nødt til å fortelle det til Hanna senere, for hun hadde allerede åpnet sekken som katten var oppi. Og når hun begynte å snakke om det, ville det bli virkelig og ende opp med å endre livet hennes.

Men det var i orden, for følelsen var blitt sterkere, og den nådde et enda høyere nivå da hun fikk se Susie og den lille gutten i en seng.

Bryteren var blitt skrudd på, og Jo hadde ment det hun hadde sagt. Det var nå eller aldri.

«Oi!»

«Ta det med ro, kamerat.» Cade Cameron kastet et raskt blikk på kollegaen sin, som grep vannflasken som var i ferd med å falle ned fra fanget hans. «Jeg vet hva jeg gjør.»

Men kollegaen, Geoff, gliste. «Det vet jeg. Ryktene sier at du drev med rallykjøring før i tiden.»

Den neste svingen på den bratte veien krevde hans fulle fokus. «Ja, det var en av hobbyene mine. Terrengkjøring også.»

Blålyset på taket lyste opp skyggene i furuskogen de kjørte gjennom og ble reflektert i den våte asfalten. Det var ikke mye trafikk, så Cade slo ikke på sirenen igjen før de nærmet seg en tømmerbil. Den svingte inn til siden, og Cade økte farten.

Dette var gøy. Det var hans første dag i ny jobb, og så fikk han en av sine favorittutrykninger – ute i det fri, vekk fra hovedveier, noe som kunne gi den rette type utfordring for en som elsket adrenalinkick. Til og med været så ut som om det kom til å øke vanskelighetsgraden ved en ukjent og potensielt farlig situasjon, og det var helt greit for Cade.

«Har det kommet flere opplysninger?»

Geoff kikket på opplysningene på skjermen. «Tjuetre år gammel kvinne. Gled og falt mens hun krysset en bekk. Benet sitter fast mellom store steiner opp til kneet, og det gjorde for vondt da de prøvde å få henne løs. De var redde for at benet skulle brekke, og at de skulle gjøre situasjonen verre. Hun er bevisst og fryser.»

Cade sjekket GPS-en og noterte seg at han måtte senke farten for å kunne ta neste avkjørsel. Tankene hans var imidlertid mest hos en ung kvinne med sterke smerter, som kanskje mistet blod og temmelig sikkert var svært redd. Jo før de kom frem, jo bedre.

«Hvem er på stedet?»

«Det var tre andre med på turen – alle er studenter. To skogsarbeidere som var i nærheten, hørte at noen ropte om hjelp. De tilhører tilfeldigvis den lokale redningstjenesten. De visste at mobildekningen her ikke er den beste, så de sendte en melding til noen som ringte til nødetatene. En av dem venter på oss på parkeringsplassen for å vise vei og hjelpe til med å bære utstyr. Det er femten–tjue minutters gange oppover til skadestedet. Brannvesenet og politiet er på vei. Estimert tid for ankomst fem til ti minutter. Det høres ut som om vi kan få bruk for utstyret deres og mer muskelkraft til å få flyttet en stein eller to.»

Cade nikket. «Vi får se hva vi kan gjøre før de kommer, så lenge det er trygt for alle. Er det noe nytt om luftambulansen? Vi kommer til å være over førti minutter fra sykehuset hvis vi regner med tiden til fots.»

«De frakter fortsatt en pasient til sykehuset. Det kan ta en stund før den er ledig.»

Cade svingte inn på parkeringsplassen. Den var stor nok til at helikopteret kunne lande der, så lenge brannbilene og politibilene parkerte langs veien. Han la også merke til den bratte trappen som førte til stien. Steinflytting var ikke den eneste fysiske anstrengelsen de hadde foran seg, med minst femten minutters gange mens de bar på mye utstyr. Store regndråper traff frontruten da de stanset, og han så de dystre ansiktene til de to mennene som ventet på dem.

«Vi er kjent her», sa den ene til Cade mens de gjorde seg klar til å dra av gårde med en redningskurv fylt med mye utstyr. «Jenta sitter i en bekk som ikke ser spesielt skummel ut, men vannstanden kan stige forbausende raskt selv når det bare regner litt, og dette er ikke bare litt.»

Så Cade kunne føye en tikkende klokke til listen over farer. Dette virket allerede som litt av en utfordring. Det høye tempoet på veien til skadestedet og da han innhentet opplysningene han trengte for å finne ut hvor alvorlig situasjonen var, fikk det til å føles som om tiden gikk raskere. Mens han ventet på at luftambulansen skulle komme med legen som kanskje måtte amputere benet, føltes det som om tiden gikk altfor langsomt.

Og da helikoptermannskapet kom til bekken, føltes det plutselig som om tiden sto stille.

Det var ikke det at legen var en kvinne som gjorde ham så forbauset, eller at hun hadde kommet seg så raskt opp den bratte stien at hun måtte være i like god form som ham. Nei, det var heller det at han aldri hadde sett et så fascinerende ansikt før. Intelligent. Fullt av glød.

Men hun så ikke på ham da hun kom nærmere. Fokuset hennes var på den unge kvinnen han holdt i armene for å holde hodet hennes godt over vannet som steg – en oppgave som ble stadig vanskeligere ettersom strømmen ble kraftigere. Men så så hun opp, og Cade merket den fulle effekten av å ha fokuset på seg selv. Jøss! Han kunne ha sverget på at det var som å få et elektrisk sjokk.

«Jeg heter Jo Bishop», sa hun til ham. «Traumespesialist. Fortell.»

Lyden av vann som strømmet over steiner ville muligens utløse et forhøyet adrenalinnivå hos Joanna Bishop resten av livet, men akkurat nå var den bare bakgrunnsstøy som måtte ignoreres for å innhente viktig informasjon. Som om den unge kvinnen mistet bevisstheten da hun falt, om der var andre synlige eller mistenkte skader og om de vitale tegnene hadde forverret seg før luftambulansemannskapet ankom.

«Blodtrykket er på vei nedover.» Paramedisineren bekreftet bekymringen for at tilstanden til pasienten var i ferd med å bli mindre stabil. «Det systoliske trykket var under hundre sist vi var i stand til å måle det. Jeg kan ikke lenger kjenne puls ved håndleddet.»

Det betydde at blodtrykket var lavt nok til å være farlig. De måtte være raske. «Blodtap?»

«Ukjent. Men benet kunne ikke ha vært i den vinkelen det var hvis det ikke var brukket, så det er nok et komplisert brudd. Vannet gjør det umulig å se om hun fortsatt blør.»

Det var mye vann, og det beveget seg raskt. Paramedisineren som støttet jenta, var en stor mann, og kroppen hans dannet et hinder for vannet som strømmet forbi og ble til hvitt skum når det traff steiner lenger nede. Jo var glad for selen hun hadde på seg, og for brannmannen som holdt tauet som var festet til den. Paramedisinerne fra luftambulansen ventet på tegn om å slutte seg til henne, men selv om Jo aldri hadde truffet mannen som holdt pasienten, ville det bli ham hun måtte samarbeide mest med. Det ville være farlig for pasienten å bytte ham ut, og Jo hadde inntrykk av at han uansett ville nektet å flytte seg. Det var noe veldig beskyttende ved kroppsspråket hans.

«Jeg satte på et turniké i tilfelle hun mistet blod fra et åpent sår, men hun er i ferd med å bli nedkjølt, noe som meget mulig kan bidra til at blodtrykket synker.»

Det var et under at ikke paramedisineren også var nedkjølt. Det regnet ikke lenger så kraftig, men føttene til Jo var allerede veldig kalde etter kort tid i vann. Denne mannen måtte ha vært her mye lenger, men han hadde ikke engang på seg jakken sin, for den hadde han lagt rundt pasienten, og armene hans var bare nedenfor den kortermede uniformskjorten.

Hjernen til Jo registrerte et tatovert mønster nedenfor det ene skjorteermet og la det til opplysningene hjernen hennes automatisk samlet, men tatoveringen ble sammen med mannens olivenbrune hud og det svarte, krøllete håret arkivert i en irrelevant kategori.

«Hvor lenge er det siden du satte på turnikeet?»

«Trettitre minutter.»

Klokken på håndleddet hans så ut som noe en elitesoldat kunne hatt, og som om den kunne gjøre mye mer enn å vise tiden, men det var godt å vite at de ikke trengte å tenke på å løsne turnikeet rundt låret med det første – muligens ikke før de fikk fraktet henne til sykehuset og kanskje til og med inn på operasjonssalen. Jo kunne erstatte det med et annet turniké hun hadde blant amputasjonsutstyret. Utstyret til å kontrollere både arterielt og venøst blodtap var lagt sammen med kirurgiske instrumenter, blant annet en giglisag – en bøyelig metalltråd med sagtakker mellom to håndtak – som kunne være det beste og kanskje det eneste som ville kunne skjære presist igjennom ben på et lite tilgjengelig sted.

Kanskje hun ikke ville få behov for kunnskapene til paramedisineren fra luftambulansen. Hun visste nøyaktig hvor vanskelig det måtte ha vært å etablere venevei under disse forholdene, men det satt en kanyle i armen til pasienten, og en av redningsarbeiderne holdt en pose med intravenøs væske.

«Det er flott at dere har fått etablert venevei.» Hun møtte blikket hans for å forsikre seg om at han skjønte at hun var imponert og ikke nedlatende. «Hvor mye væske har hun fått?»

«Dette er den andre literen med saltvannsløsning. Hun har også fått ti milligram morfin med god virkning på smertenivået.»

«GCS?»

«Den var femten da vi kom. Hun reagerer på stemmer, men for noen få minutter siden var hun ikke helt klar over tid og sted.» Han bøyde hodet. «Kayla? Åpne øynene, vennen min.»

Hun åpnet øynene, og Jo kunne så vidt høre stemmen hennes. «Hvor er jeg?»

«Fortsatt i bekken», sa han. «Men vi skal få deg opp nå. Kavaleriet er kommet.»

«Men … jeg sitter fast …»

«Vi skal få deg løs.»

«Hvordan …» Hun ble avbrutt da det plutselig strømmet vann over ansiktet hennes. Hun hostet, deretter skrek hun av smerte da han prøvde å løfte henne litt høyere opp. Det måtte ha lagt press på benet.

«Nei! Å, det gjør vondt!»

Jo gjorde tegn til luftambulansemannskapet om at hun trengte utstyret sitt – eller for å være nøyaktig: amputasjonsutstyret. Med en gang. Bare på de få minuttene hun hadde stått i bekken, hadde vannet steget merkbart. De måtte gi Kayla bedøvelse og få henne opp før hun druknet, og akkurat nå så det ut som om den eneste måten de kunne oppnå det på, var å amputere benet over kneet.

Kayla hulket, og stemmen hennes ble høy nok til at den var veldig lett å høre. «Jeg vil ikke dø. Cade?»

«Jeg er her, skatt.»

«Ikke la meg dø. Vær så snill, ikke la meg dø.»

«Det skal jeg ikke gjøre.»

«Lover du det?»

«Ja.»

*

Det overraskede blikket fra traumespesialisten fikk Cade til å innse at han kanskje ikke skulle ha sagt det med sånn overbevisning. Men han hadde ment det. Han ville ikke la Kayla dø. I hvert fall ikke hvis det fantes noen måte han kunne forhindre det på.

Og det betydde at han måtte bli værende der han var og prøve å beskytte Kayla mot den fulle kraften av strømmen og holde luftveiene hennes åpne mens hun fikk nok bedøvelse til å miste bevisstheten. Han var den eneste som kunne overvåke om hun fortsatt pustet eller hadde puls, og hvis en av disse vitale funksjonene stanset opp, måtte de i løpet av noen sekunder få henne til et sted hvor de kunne prøve å gjenopplive henne.

«Dette kommer ikke til å ta lang tid.» Det var en dyster undertone i stemmen til legen, og Cade skjønte at hun stålsatte seg for å gjøre noe som gikk totalt imot instinktet hennes. Hvis hun hadde hatt noe valg, ville hun ha gjort alt hun kunne for å redde benet til den ellers friske kvinnen og ikke invalidisere henne ved å fjerne det. Han så hvordan hun samlet mot mens hun grep skalpellen. Hun skulle gjøre dette, og antakelig gjøre det på en svært god måte, hvis det var det som krevdes for å redde livet til Kayla, men minnet kom nok til å hjemsøke henne.

Det ville komme til å hjemsøke alle som var til stede.

«Vent!»

Blikket hun sendte ham denne gangen, var sjokkert.

«La oss prøve en gang til å flytte på steinen og dra henne vekk.»

«Hva?» Det kom et glimt av sinne i det intense blikket. «Mener du at dere ikke har prøvd alt dere kunne allerede?»

«Selvfølgelig har vi det. Men …» Cade pustet dypt inn. Kom han til å gjøre henne enda sintere ved å kaste bort tid? Det var ikke bare blodtap eller det stigende vannet som satte Kayla i fare. Hun ble stadig mer nedkjølt.

«Men …?» Hun hørtes ikke aggressiv ut. Hun ville høre hva det var han hadde å si. Kanskje hun håpet på å kunne unngå amputasjon.

«Jeg kan merke at musklene hennes er mer avslappet nå. Kanskje det kan utgjøre en forskjell? Hva er det verste som kan skje hvis benet blir verre ved at vi drar henne ut? Hun kommer kanskje til å miste benet, men det ville uansett skje, ikke sant?»

Hun snudde seg og la skalpellen tilbake. «Ett forsøk.» Hun nikket. «Men det må skje raskt.»

Cade nikket. De kunne gjøre det raskt. Det var allerede lagt en stropp rundt kampesteinen, som var så stor som en bil. Stroppen var festet til et tau som de hadde brukt til å prøve å flytte på steinen, og han hadde sittet her lenge nok til å danne seg en oppfatning om hvor det ville være best å stikke inn lange brekkjern og prøve å heve den. Kanskje det økte presset fra vannet også ville være til fordel for dem. Men ville en gruppe med redningsfolk som ikke hadde møtt ham før i dag, overlate til ham å gi ordrer og gi dette en ordentlig sjanse?

Svaret var tydeligvis ja. Cade hadde aldri før ropt så mange ordrer så høyt i så rask rekkefølge, og den siste var rettet til doktor Bishop, som sto ved siden av kampesteinen, klar til å amputere hvis tilstanden til pasienten forverret seg.

«Trekk deg bakover. Hvis steinen beveger på seg, vet jeg ikke i hvilken retning den kommer til å falle, og jeg vil ikke at du skal havne under den.»

Hun nølte ikke med å adlyde. Alle de andre satte i gang da Cade hadde telt til tre. To menn la all sin vekt på brekkjernene. Alle som hadde vært i stand til å komme nær nok til å gripe tak i tauet, begynte å dra. To andre sto klare i tilfelle Cade trengte hjelp til å prøve å dra Kayla løs.

Og kampesteinen beveget på seg. Mellomrommet mellom steinene ble større – akkurat nok til at Cade kunne merke at benet til Kayla ikke satt i klemme. Nok til at han kunne dra henne vekk. Han trengte bare hjelp fra de to bak ham til å holde balansen mens han løftet henne opp og deretter beveget seg over glatte steiner for å få den dyrebare lasten trygt opp på land.

Han var stiv som en stokk etter å ha sittet stille så lenge i vannet, og hendene var så kalde at han ikke kunne ha bidradd til å stabilisere Kayla nok til å få henne ned til helikopteret, uansett hvor mye han ville det, men det spilte ingen rolle. Det var mer enn nok medisinsk ekspertise til stede. Geoff hadde et førstehjelpsteppe klart til å legge over skuldrene hans, og jakken hans ble tatt av Kayla og gitt tilbake til ham for at han skulle få nok et lag rundt seg. Det ville ha vært fornuftig å gå tilbake til ambulansen og sette varmen på fullt under turen tilbake til byen, men Cade ville ikke forlate en pasient han hadde holdt lenge i armene.

En ung kvinne som han hadde lovet at han ikke ville la dø.

Så han så på mens doktor Jo Bishop foretok en rask vurdering og deretter spjelket leggen før de bar Kayla bortover stien. Både skinnebenet og leggbenet var tydeligvis brukket, og selv om det ikke var noe åpent sår, så foten ut som om den hadde vært uten blodtilførsel i lengre tid. Kanskje for lenge?

Han fulgte etter redningskurven bortover den sølete stien og ble gående ved siden av Jo.

«Det er fortsatt en mulighet for at hun kan miste foten, ikke sant?»

Hun nikket. «Ja, men du vet hva de sier: Ingen er døde før de er varme og døde, så det gjelder kanskje også føtter. Det kalde vannet kan kanskje ha beskyttet den. Oi!»

Det forskrekkede utropet skyldtes at hun plutselig gled i sølen, men Cade grep henne før hun falt. Jo klamret seg til armen hans med begge hender for å gjenvinne balansen.

«Takk.» Smilet ble til en grimase da hun slapp armen hans. «Jeg bør visst slutte å snakke og heller se hvor jeg går.»

Cade sa ikke noe, kanskje fordi hjernen hans var for opptatt med å absorbere hvordan det føltes da hun holdt ham i armen. Han kunne umulig ha kjent kroppsvarmen gjennom den tykke, vanntette jakken. Men likevel hadde han det. Han kunne faktisk kjenne den fortsatt.

Akkurat som han hadde fått et elektrisk støt da han møtte blikket hennes for første gang.

Det var noe ved denne kvinnen. Noe mer enn at hun bare var fascinerende.

Jo ventet med å gå inn i helikopteret til paramedisinerne hadde fått Kayla, og det ga Cade en mulighet han ikke kunne la gå fra seg. Han tok en penn som stakk opp av en lomme i flydressen hun hadde på seg, og grep hånden hennes. Alle paramedisinere visste hvor nyttige hansker var å skrive på når det ikke var noe papir tilgjengelig. Jo ble for forbløffet til å trekke til seg hånden. Kanskje hun hadde sett noe i ansiktet hans. Uansett tok det bare et par sekunder å skrive nummeret.

«Det er nummeret mitt», sa han. «Jeg ville bli glad for å få følge opp dette tilfellet.»

Han så henne inn i øynene lenge nok til å la henne forstå at det ikke bare var pasienten han ville bli glad for å følge opp, men det var ikke lenge nok til å få noen pekepinn på om hun var mottakelig – eller tilgjengelig, for den saks skyld – for invitasjonen. Hun fikk et signal fra helikopteret.

Det var først etter at hun hadde snudd seg og bøyde hodet mens hun løp under rotorene, at Cade innså at han hadde stjålet pennen hennes.

Han smilte idet han stakk den i sin egen lomme. Det ville vel ikke være uhøflig å returnere den så snart som mulig?

*

«Hva?» Hanna sperret opp de grønne øynene. «Lovet han at han ikke skulle la henne dø?»

«Ja.»

Jo tok en slurk av den deilige sangriaen hun hadde i hånden, og lukket øynene. Dette hadde utvilsomt vært den mest dramatiske bursdagen hun noensinne hadde hatt. Det hadde også vært en veldig lang dag, og hun hadde nettopp fått varmen i seg etter å ha stått så lenge i den kalde bekken.

Hanna kastet på det lange, kastanjebrune håret. «Synes du ikke det var litt uprofesjonelt å love noe han ikke kunne være sikker på at han kunne holde?»

Jo hadde fortsatt øynene lukket. «Jeg vet ikke. Hvis jeg var i ferd med å dø, tror jeg at jeg heller ville gjøre det mens jeg trodde at mannen som holdt rundt meg, kom til å sørge for at jeg overlevde.»

«Han lovet i det minste ikke at hun ikke kom til å miste benet.»

«Og det gjorde hun ikke heller.» Jo åpnet øynene og skjøv vekk den forbausende behagelige tanken på å bli holdt rundt på den måten. «Det var Cades idé å gjøre nok et forsøk på å trekke henne vekk. Jeg må innrømme at jeg ble imponert.»

«Cade …» Hanna viftet med øyebrynene. «Det høres ut som en sexy cowboy. Utvekslet dere telefonnumre?»

En slurk til av sangriaen var et godt påskudd til ikke å oppmuntre Hanna til å forfølge den tankegangen. Jo visste hvor godt hun ville like å få vite at Cade faktisk hadde gitt henne telefonnummeret sitt, og at etter at hun hadde sendt ham en tekstmelding for å informere ham om at operasjonen hadde vært vellykket, hadde han svart ved å si at han gjerne ville høre mer om det. Kanskje over en kopp kaffe eller en drink? Den tekstmeldingen var fortsatt ubesvart. Var det fordi det hadde vært litt foruroligende hvor fristende det hadde vært å svare?

«Det var en redningsoperasjon, ikke en blind date.» Tonen til Jo var avvisende. «For himmelens skyld, han kan jo være gift og ha tre barn.»

Men det var høyst usannsynlig. Jo hadde akkurat møtt ham, men intuisjonen sa henne at det var lite trolig at han var typen til å være utro. Bruddstykker av inntrykkene hun hadde fått, dukket opp. Sikkerheten. Den rolige kontrollen over en anspent situasjon mens han ledet forsøket på å få Kayla løs. Tatoveringen. Klokken. I ettertid ante det henne at han kanskje var en ensom ulv eller et ukonvensjonelt menneske.

«Men hva om han ikke er det?» Tonen til Hanna var ertende. Hun hadde visst ikke tenkt å gi seg så lett.

«Jeg ville likevel ikke være interessert», sa Jo bestemt. «Jeg har fått nok av å anstrenge meg for å bli godt nok kjent med en mann bare for å oppdage at det hele er dødfødt. Jeg har prøvd det for mange ganger, som du er fullstendig klar over. Å.» Det var en lettelse å kunne endre samtaleemnet. «Det ser ut som om maten vår er på vei. Jeg vet ikke hvordan det er med deg, men jeg er skrubbsulten. Utrykningen gjorde at jeg ikke fikk spist lunsj, og deretter glemte jeg det helt.» Jo flyttet på glasset og bestikket for å gi plass til flere små boller og fat som ble satt på bordet. «Dette ser kjempegodt ut.»

Det ble et deilig måltid. En stund fokuserte de to vennene på å smake på alle rettene. Arancini, patatas bravas, chorizo med sopp i tomatsaus, akkar og reker. Maten var god nok til at Hanna glemte å erte Jo med mannen hun hadde møtt i dag. Den fikk henne imidlertid ikke til å glemme noe annet.

«Hva var det du skulle fortelle meg om? Den store hemmeligheten din.»

«Jeg husker ikke.» Nå var det Jos tur til å erte Hanna. «Operasjonen av benbruddet i dag? Reparasjonen av blodkarene var fantastisk. Det er en stor skjerm i operasjonssalen, og alle kan se det kirurgen ser gjennom forstørrelsesbrillene. Du ville ha elsket det.»

Hanna sendte henne et overbærende blikk.

«Det var så tilfredsstillende å se at foten omsider fikk litt farge igjen. Forhåpentligvis har det ikke oppstått noen varig nerveskade …» Stemmen til Jo døde hen, og hun sukket. «Ok, jeg skal fortelle det.» Hun trakk på skuldrene. «Det er egentlig ikke så veldig spesielt. Det er noe som var populært en stund, særlig for enslige kvinner i siste halvdel av trettiårene.»

«Hva da? Nettdating? Speed dating? Å betale en tjeneste for å bli presentert for menn?»

Jo ristet på hodet. «Nedfrysing av egg.»

Hanna måpte. «Har du gjort det? Og jeg som trodde at vi var beslektede sjeler som overhodet ikke hadde lyst til å bli foreldre.»

Jo trakk på skuldrene. «Det virket som en god idé. Jeg var over trettifem, og jeg visste at fruktbarheten min allerede hadde sunket en del. Jeg tenkte at hvis jeg ikke hadde funnet en partner innen jeg ble førti, ville jeg vurdere å få barn på egen hånd.»

Hanna skar en grimase. «Heller deg enn meg.» Hun fylte mer sangria i glassene deres.

«Førti kom og gikk, og jeg var altfor opptatt av karrieren min og likte jobben altfor godt til å gi slipp på den, og nå … er det kanskje for sent.»

«Hm …» Hanna hadde allerede grepet mobiltelefonen og drev og søkte på nettet. «Jøss! Visste du at Janet Jackson fikk barn da hun var femti? Og her er en supermodell som fikk sitt første barn da hun var førtiåtte. Det står at det er vanskelig å bli gravid på naturlig vis etter at man har fylt førti, men det er ikke umulig. Du vil kanskje trenge hjelp, men …» Hanna la fra seg telefonen. «Du er jo allerede halvveis. Du har eggene dine, som vel må være den vanskeligste delen.»

«Det var ingen enkel sak å gjøre», innrømmet Jo. «Jeg måtte sette hormonsprøyter på meg selv for å stimulere så mange egg som mulig, og deretter var det en forholdsvis inngripende prosess for å høste dem.»

«Hvor mange har du frosset ned?»

«Seks.»

«Så alt du trenger er en sæddonor.»

«Mm.»

«Kan jeg få hjelpe deg med å velge? Får man en katalog eller noe sånt – med foto? Kanskje det er en app nå for tiden?»

«Jeg har ingen anelse. Jeg antar at helse og utdannelse blir ansett som viktigere, og jeg tviler på at de oppmuntrer folk til å la utseendet bestemme hvem de velger som far til barnet sitt. Det er sannsynligvis ikke lov heller. Donorene skal være anonyme, så de har neppe lyst til å bli gjenkjent av en som triller en barnevogn.»

«Nei. Og du har rett når det gjelder det med å la utseendet bestemme. Jeg vil anta at ingen har lyst til å bli beskyldt for å prøve å skape en designerbaby.»

«Men er det ikke det man gjør når velger en partner i det virkelige liv?» Jo rynket brynene. Hvis hun skulle gjøre dette, var det kanskje på tide å begynne å tenke alvorlig på det. «Man blir tiltrukket av noen av mange grunner, og hvordan de ser ut er en del av det.»

«Absolutt. Man stiller ikke en fyr spørsmål om helsen hans før man bestemmer seg om man skal forelske seg i ham eller ikke.»

«Det finnes ting som det ikke ville stå noe om når det gjelder donorer.»

«Som hva da?»

«Som egenskapene som gjør en person enestående. For eksempel mot. Eller medfølelse. Man vil kanskje tro at en person er medfølende hvis de gir penger til veldedige organisasjoner eller jobber som frivillig, men man kan egentlig ikke vite hva de synes om det, kan man vel?»

Det var ikke som å se en som var villig til å sitte i iskaldt vann og holde rundt et menneske som var redd for å dø. Som ville love dem at han ikke ville la dem dø, selv om det skulle vise seg å være en hvit løgn.

«Så du ville ønske å møte donoren og intervjue ham?»

«Jeg er temmelig sikker på at det ikke kommer til å skje. Sædbanken må antakelig garantere at de skal være anonyme.»

«Så du har ikke sjekket reglene?»

«Nei.» Jo sukket. «Jeg tenkte på det for noen få år siden, men det havnet i skuffen for altfor vanskelige ting.»

«Inntil nå.»

«Ja.»

«Fordi det er nå eller aldri.» Hanna hevet glasset. «Skål for nå. Gratulerer med dagen, Jo. Og vet du hva?»

«Nei?»

«Selv om det ikke er noe jeg vet noe om, er min gave til deg at jeg skal hjelpe deg med å finne en barnefar.»

Jo lo. «Hvordan da?»

«Vi skal lage en liste over nøyaktig det du er ute etter. Sosiale medier er fantastiske. Hvem vet – hvis du skriver om det på nettet, kan det være at det dukker opp noe. For en stund siden hørte jeg om en fyr som reiste rundt i bobil og tilbød seg å hjelpe kvinner som var på utkikk etter en sæddonor.»

«Jøss!» Jo ristet på hodet.

Hanna glattet ut en ren serviett og fant en penn i vesken. «Kom igjen! Hva er det viktigste ved mannen du vil ha sæden til?»

Merkelig nok var det ikke en spesiell egenskap som var det første Jo tenkte på. Det var mer som en hel haug med karaktertrekk. Minnet de ikke veldig om Cade Cameron? Hun skjøv bildet fra seg.

«Humoristisk sans?» foreslo Hanna.

«Intelligens», bestemte Jo seg for. «Han trenger ikke ha noen doktorgrad, men hvis det ikke er noen mulighet for å snakke med dem, antar jeg at man må se på hva de jobber med.»

Hanna nikket. «Man blir ikke kjernefysiker eller hjernekirurg uten å være forholdsvis smart.»

Eller paramedisiner med spesialisering i akuttmedisin, tenkte Jo. Hun visste at årene med utdannelse og erfaring var på høyden med medisinsk embetseksamen.

«Utholdenhet», la hun til. «Evne til å oppleve motgang og ikke kaste inn håndkleet.»

«Det er litt vanskeligere å bedømme.» Men Hanna skrev det ned. «Og hva var det du sa i sted? Jo, medfølelse. Og mot.»

Det var det igjen – bildet av Cade sittende i vannet mens han beskyttet pasienten. Og det rampete smilet han hadde sendt henne da han tok pennen hennes og grep hånden hennes for å skrive telefonnummeret sitt på hansken. Det var en skøyeraktighet der som tydet på at han hadde humoristisk sans. Selvsikkerheten hans var også tiltrekkende.

Hjelp! Det var det dette dreide seg om, ikke sant?

Jo følte seg tiltrukket av ham.

Skikkelig tiltrukket – og av mye mer enn det kjekke utseendet hans.

Hanna hadde drukket opp sangriaen sin. Hun så på den tomme muggen. «Skal vi bestille en til?»

«Ville det være særlig klokt?»

«Jeg har fri noen dager fra i morgen av, og du skal reise til Melbourne og holde foredrag på den akuttmedisinkonferansen. Når går flyet?»

«Ikke før ti.»

«Da kan du sove lenge i morgen. Det kan ta sin tid å lage denne listen.» Hanna gliste mens hun skjøv stolen bakover. «Jeg bestiller sangria på vei tilbake fra do. Å!» Hun snudde seg mot bordet igjen. «Har du hørt at barnet som ble født i dag, skal kalles opp etter deg?»

«Er det sant?»

«Ja. Noen fortalte foreldrene at det er bursdagen din i dag, og de ble begeistret. Han skal offisielt hete Joseph, men de kaller ham Joey. Hyggelig, hva?»

Merkelig nok var det noe mye mer enn hyggelig. Jo måtte blunke vekk tårer mens Hanna gikk på toalettet, for hun gjenopplevde øyeblikket da hun holdt den nyfødte i armene og følte varmen strømme gjennom seg. Det var noe annet der nå som Jo dro kjensel på fra langt tilbake. Noe hun hadde utviklet som barn da hun oppdaget at brødrene hennes kunne gjøre ting som hun ikke klarte – som å sykle.

En visshet om at det var dette hun ville, sammen med en vilje til å få det til å skje. Men denne gangen var det også en lengsel som var så sterk at det nesten gjorde vondt. Det å få barn var helt annerledes enn alle andre mål hun hadde satt seg, men det virket også viktigere. Som om livet hennes ikke ville bli komplett uten.

Og … kanskje …

Vel, det var ikke fullstendig umulig, var det vel? Ok, kanskje dette bare var noe hun innbilte seg fordi hun følte en tiltrekning som var så sterk at hun nesten hadde glemt at slikt fantes, men kanskje det ikke var tilfeldig at skjebnen hadde fått Cade Cameron til å dukke opp i livet hennes på akkurat denne dagen? Kanskje dette var en mulighet hun ikke burde overse?

Hun hadde ikke noe å tape hvis det skulle vise seg å være dødfødt. Og det kunne bli morsomt å finne ut av det. På en måte en bursdagsgave til seg selv.

Jo fant frem mobiltelefonen. Hun hadde ikke så mye tid før Hanna kom tilbake. Hun åpnet den siste tekstmeldingen hun hadde fått – den hvor han foreslo at de skulle møtes og ta en kopp kaffe eller en drink. Hun begynte å skrive.

Passer det lørdag ettermiddag?

Jo la til et smilefjes.

Jeg tror du har pennen min.

